b'\n_START_ARTICLE_\nIldefonz iz Toleda\n_START_SECTION_\n\xc5\xbdivljenje\n_START_PARAGRAPH_\nIldefonz se je rodil v Toledu v osrednji \xc5\xa0paniji leta 607 v priznani in ugledni dru\xc5\xbeini. Kljub nasprotovanju o\xc4\x8deta se je Ildefonz odlo\xc4\x8dil za redovni\xc5\xa1ki poklic in vstopil v samostan Agli blizu mesta Toledo. Njegov stric je bil sveti Evgenij, \xc5\xa1kof Toleda._NEWLINE_V diakona je bil posve\xc4\x8den okrog leta 630, postal je tudi predstojnik samostana in se v tej funkciji tudi udele\xc5\xbeil dveh pokrajinskih koncilov (leta 653 in 655) v Toledu. Leta 657 je postal nad\xc5\xa1kof Toleda in to delo je opravljal devet let vse do svoje smrti 23. januarja 667 (to je tudi njegov godovni dan). O njegovem \xc5\xbeivljenju marsikaj izvemo iz njegovih del, pa tudi iz del njegovih naslednikov (nad\xc5\xa1kof Toleda Julijan). Kasneje so se okrog njegovega \xc5\xbeivljenja razvile tudi razli\xc4\x8dne legende. Bil je vnet in gore\xc4\x8d \xc4\x8dastilec Bo\xc5\xbeje Matere, ter zavetnice Toleda svete Leokadije. Pokopan je ravno v baziliki te svetnice.\n_START_SECTION_\nTeologija\n_START_PARAGRAPH_\nNjegova teologija se opira na nicejsko veroizpoved in trdi, da je poznavanje le-te zadosti za odre\xc5\xa1enje posameznika in da gre pri tem za nekak\xc5\xa1no zavezo med vernikom in Bogom. Spodbujal je k pogostemu prejemanju zakramentov, posebej svetega obhajila. Nasprotoval je mnenju Izidora Seviljskega (katerega u\xc4\x8denec naj bi bil), da so ma\xc5\xa1e za pokojne, ki niso prejeli poslednjih zakramentov, u\xc4\x8dinkovite za spravo pokojnika._NEWLINE_V svojih delih gore\xc4\x8de brani Marijino ve\xc4\x8dno devi\xc5\xa1tvo, \xc4\x8da\xc5\xa1\xc4\x8denje Jezusa Kristusa pa vidi kot poglavitno in vrhovno nalogo vsakega vernika. \xc5\xbde 12 stoletij pred razglasitvijo dogme o Marijinem brezmade\xc5\xbenem spo\xc4\x8detju je zaslediti pri njem to temo. Po legendi naj bi se mu Marija prikazala v njegovi stolnici in mu podarila duhovni\xc5\xa1ko obla\xc4\x8dilo v zahvalo za njegovo zvestobo in gore\xc4\x8dnost.\n_START_SECTION_\nMolitev svetega Ildefonza\n_START_PARAGRAPH_\nK tebi prihajam, edina Devica in Bo\xc5\xbeja Mati._NEWLINE__NEWLINE_Pred edino, ki je sprejela U\xc4\x8dlove\xc4\x8denje mojega Boga poklekujem._NEWLINE__NEWLINE_Poni\xc5\xbeam se pred edino, ki je mati mojega Gospoda._NEWLINE__NEWLINE_Ker si bila dekla svojega Sina, mi dovoli, te prosim, da se posvetim tebi in Bogu,_NEWLINE__NEWLINE_da postanem tvoj in tvojega sina slu\xc5\xbeabnik, da slu\xc5\xbeim tebi in tvojemu Gospodu._NEWLINE__NEWLINE_Njemu seveda kot svojemu Stvarniku in tebi kot materi na\xc5\xa1ega Stvarnika._NEWLINE__NEWLINE_Njemu kot Gospodu vseh kreposti in tebi kot dekli Gospoda vseh stvari._NEWLINE__NEWLINE_Njemu kot Bogu in tebi kot Bo\xc5\xbeji Materi._NEWLINE__NEWLINE_Tvoj slu\xc5\xbeabnik sem, ker je moj Gospod tvoj Sin._NEWLINE__NEWLINE_Ti si moja Gospa, ker si dekla mojega Gospoda._NEWLINE__NEWLINE_(...)_NEWLINE__NEWLINE_Zato se veselim v svoji Gospe in prepevam v radosti Gospodovi Materi, radujem se z deklo svojega Sina, ki je postala Mati mojega Stvarnika in u\xc5\xbeivam z njo, v kateri je Beseda postala meso. Kajti po zaslugi Device zaupam v smrt Bo\xc5\xbejega Sina in upam, da bosta moje re\xc5\xa1enje in moje veselje vselej prihajala od Boga in brez pojemanja, zdaj in na veke vekov. Amen.'